**Comitetul pentru Egalitate de Gen al UEFISCDI**

UEFISCDI este prima instituție publică din România care și-a asumat, în calitate de partener în proiectul european CALIPER ([www.caliper-project.eu](http://www.caliper-project.eu)), elaborarea și implementarea unui Plan de Egalitate de Gen ([www.gep.uefiscdi.ro](http://www.gep.uefiscdi.ro)). Printre măsurile propuse în acest plan se numără și formarea un Comitet pentru Egalitatea de Gen, organism intern care are rolul de a monitoriza implementarea acțiunilor care conservă sau îmbunătățesc egalitatea de gen din instituție.

Comitetele pentru Egalitate de Gen sunt organisme instituționale, aflate în afara organigramei și care au rolul de a promova egalitatea între femei și bărbați și de a superviza acțiunile propuse spre implementare în Planul de Egalitate de Gen și de a propune ajustări în implementarea planului. Mandatul Comitetului pentru Egalitate de Gen include și promovarea diversității, incluziunii și a egalității la nivel instituțional.

**Scop**

Scopul Comitetului pentru Egalitate de Gen al UEFISCDI este să prevină orice tip de încălcare a drepturilor și libertăților angajaților prin promovarea de măsuri care asigură egalitate de gen la nivelul instituției, să promoveze egalitatea de șanse și să încurajeze integrarea perspectivei de gen în programele și politicile propuse în cadrul UEFISCDI.

**Obiective**

Obiectivele mandatului Comitetului pentru Egalitate de Gen al UEFISCDI sunt:

* Să promoveze egalitatea de gen și incluziunea de la nivelul instituției
* Să asigure o implementare eficientă și în concordanță cu nevoile angajaților UEFISCDI a Planului de Egalitate de Gen
* Să continue procesul prin care egalitatea de gen este asigurată la nivel instituțional prin propunerea de acțiuni după încheierea primei iterații a Planului de Egalitate de Gen

**Responsabilități**

Membrii Comitetului pentru Egalitate de Gen al UEFISCDI au următoarele responsabilități:

* Să participe la întâlnirile de lucru ale Comitetului;
* Să se implice activ în promovarea egalității de gen în rândul angajaților UEFISCDI și să relaționeze cu ei pe teme legate de egalitate de gen;
* Să coordoneze grupul de lucru al Planului de egalitate de gen și să supervizeze implementarea acțiunilor propuse în cadrul Planului de Egalitate de Gen al UEFISCDI
* Să propună recomandări și măsuri care să susțină implementarea Planului de Egalitate de Gen al UEFISCDI (Activitatea poate include: crearea unei strategii interne pentru implicarea membrilor în această temă, crearea unei strategii externe pentru avansarea temei respective, ghidează echipa de lucru pentru realizarea activităților propuse în acest sens – ex. întâlniri ale grupurilor de lucru, participarea la acțiuni și evenimente organizate de alți parteneri, autorități și instituții publice locale, naționale și europene sau alte organizații asemănătoare, propunerea și realizarea de documente de poziție și materiale referitoare egalitatea de gen, participarea în proiecte etc.);
* Să acorde consultanță și sprijin în rezolvarea problemelor legate de respectarea egalitatii de gen si a principiilor de nediscriminare, dacă li se solicită ajutorul de către instituție.

**Mecanism de funcționare**

Comitetul pentru Egalitate de Gen al UEFISCDI este format din 6 membri care se vor întâlni trimestrial pe parcursul mandatului pentru a analiza implementarea măsurilor din Planul de Egalitate de Gen și pentru a propune eventuale recomandări privind implementarea.

Anterior întâlnirilor, membrii Comitetului vor primi un raport de activitate de la echipa de implementare a Planului de Egalitate de Gen pe baza căruia vor putea analiza activitatea desfășurată până la acel moment.

Membrii Comitetului pot propune întâlniri în afara celor prestabilite, în cazul unor situații extraordinare care afectează buna implementarea a Planului de Egalitate de Gen sau a egalității instituționale.

**Alegerea membrilor Comitetului pentru Egalitate de Gen**

Alegerea membrilor Comitetului pentru Egalitate de Gen se face prin vot, de către angajații UEFISCDI. Fiecare angajat va propune 6 persoane drept membri ai Comitetului, urmând ca primele 6 propuneri care au întrunit cele mai multe voturi să fie invitate să facă parte din Comitet.

Este de dorit ca în Comitetul pentru Egalitate de gen să existe paritate de gen.

**Mandat**

Mandatul Comitetului pentru Egalitate de Gen este de doi ani (septembrie 2022 – septembrie 2024). Membri aleși nu vor fi remunerați pentru activitatea prestată, aceasta fiind desfășurată pe bază de voluntariat. Ei se vor bucura de aceleași drepturi și avantaje ca și restul angajaților UEFISCDI, poziția de membru în Comitetul pentru Egalitate de Gen neaducând cu sine niciun avantaj profesional asupra colegilor din instituție.

La finalul mandatului, Comitetul va redacta un raport cu privire la activitatea desfășurată.

**Calendar estimativ pentru stabilitatea întâlnirilor de lucru în perioada 2022-2023**

* Septembrie 2022
* Decembrie 2022
* Martie 2023
* Iunie 2023
* Septembrie 2023